Priklausomai nuo breketų sudėties, jų poveikis burnos ertmei yra skirtingas. Nors visų rūšių breketai (metaliniai ir keramikiniai) yra sukurti taip, jog būtų patogūs, jie gali sukelti lengvą maudimą ar dirginti burnos gleivinę. Pirmosiomis dienomis dėl breketų spaudimo dantys gali būti jautrūs arba lengvai mausti. Paprastai šie pojūčiai yra trumpalaikiai ir trunka iki kelių dienų.
Dažniausiai maudimas jaučiamas gydymo pradžioje arba pakoregavus breketų padėtį. Breketų uždėjimas vienam žandikauliui trunka apie 1 valandą, ir ši procedūra yra neskausminga. Po breketų uždėjimo dantų maudimas ar burnos gleivinės dirginimas gali būti juntamas pirmąsias 3 – 7 dienas. Pakartotinio apsilankymo metu aktyvavus breketų sistemą, 2 – 3 dienas gali nestipriai skaudėti.
Kai kuriais atvejais pirmosioms breketų nešiojimo dienoms yra skiriami nuskausminamieji vaistai. Be to, nemalonų pojūtį keliantį breketą ar gleivinę dirginančią vielytę galima uždengti specialiu ortodontiniu vašku, vatos ar net kramtomosios gumos gabalėliu. Susidariusios žaizdelės vėliau savaime užgyja.
Dauguma gydymą breketais pradedančių žmonių iš pradžių teigia jaučiantys, jog breketai burnoje užima daug vietos. Vėliau su šiuo pojūčiu apsiprantama, jis pamažu išnyksta.